**Z A P I S N I K**

sa 38. sjednice Gradskog vijeća Grada Delnica

održane 19. ožujka 2025. godine u Velikoj vijećnici s početkom u 17,00 sati

Prisutni: Ivana Pečnik Kastner, Ivica Knežević, Ivan Piškor, Boris Lozer, Adrijana Kruljić, Ljubica Vujnović, Igor Pleše, Davorin Klobučar, Josip Prelac, Daniel Kezele, Lorena Čop i Johan Klarić.

Svoje odsustvo zbog već ranije dogovorenih obveza ispričao je vijećnik Franjo Jakovac.

Osim članova Gradskog vijeća sjednici prisustvuju: v.d. pročelnica Upravnog odjela za komunalni sustav, imovinu, promet i zaštitu okoliša, Goranka Kajfeš, pročelnik Upravnog odjela gradske uprave za financije i projekte, Đulio Jusufi, savjetnica za lokalnu samoupravu i opće poslove Upravnog odjela gradske uprave za lokalnu samoupravu, društvene djelatnosti i opće poslove, Nikolina Ćuić Muhvić, tajnica gradonačelnice Marija Crnić Grgurić, savjetnica za pripremu i provedbu strateških i razvojnih dokumenata i programa Javne ustanove „Regionalna razvojna agencija Primorsko-goranske županije“, Mirjana Kovačić, viši stručni suradnik za EU projekte - Koordinator za Gorski kotar Javne ustanove „Regionalna razvojna agencija Primorsko-goranske županije“, Dubravko Podnar, novinari Radija Gorski kotar i Novog lista.

Predsjednica otvara sjednicu i konstatira da je prisutno 12 vijećnika te postoji kvorum za pravovaljano odlučivanje.

Sljedeće predstoji zapisnik 37. sjednice te predsjednica moli da se iznesu primjedbe ukoliko ih ima.

Predsjednica konstatira da je jednoglasno s 12 glasova usvojen zapisnik 37. sjednice.

Prije usvajanja Dnevnog reda Predsjednica predlaže zbog tehničkih razloga da točka 3. i točka 24. zamjene svoja mjesta.

Predsjednica pita da li su vijećnici suglasni da točka 3. i točka 24. zamjene svoja mjesta.

Gradsko vijeće jednoglasno sa 12 glasova prihvaća prijedlog izmjene dnevnog reda te predsjednica predlaže sljedeći dnevni red:

DNEVNI RED

1. Rješenje o prestanku mandata članici Gradskog vijeća i početku obnašanja dužnosti

člana Gradskog vijeća

2. Prijedlog Odluke o upisu djece u Dječji vrtić Hlojkica u pedagoškoj godini 2025./2026.

3. Odluka o usvajanju Zelenog plana Grada Delnica za razdoblje od 2024. do 2030. godine

4. Vijećnička pitanja

5. I izmjene i dopune Proračuna Grada Delnica za 2025. godinu

6. I izmjene i dopune Programa građenja komunalne infrastrukture u 2025. godini

7. I izmjene i dopune Programa održavanja komunalne infrastrukture u 2025. godini

8. I izmjene i dopune Odluke o namjenskom trošenju komunalne naknade u 2025. godini

9. Izmjene i dopune Programa Javnih potreba u sportu Grada Delnica za 2025. godinu

10. Odluka o izmjenama Odluke o socijalnoj skrbi

11. Odluku o izmjenama i dopunama Odluke o načinu obavljanja komunalnih djelatnosti

12. Odluku o izmjenama i dopunama Odluke o dimnjačarskoj službi

13. Odluka o dodjeli javnog priznanja Nagrade za životno djelo u 2025. godini

14. Odluka o dodjeli javnog priznanja Godišnje nagrade u 2025. godini

15. Odluka o dodjeli javnog priznanja Povelje u 2025. godini

16. Odluka o dodjeli javnog priznanja Povelje u 2025. godini

17. Odluka o dodjeli javnog priznanja Povelje u 2025. godini

18. Odluka o dodjeli javnog priznanja Povelje u 2025. godini

19. Odluka o dodjeli javnog priznanja Povelje u 2025. godini

20. Odluka o dodjeli javnog priznanja Povelje u 2025. godini

21. Odluka o dodjeli javnog priznanja Povelje u 2025. godini

22. Odluka o izradi izmjene i dopune Prostornog plana uređenja Grada Delnica

23. Analiza sustava civilne zaštite na području Grada Delnica u 2024. godini

24. Izvješće o realizaciji Godišnjeg plana i programa rada Gradske knjižnice Janet Majnarich

u 2024. godini

25. Program poticanja i razvoja turizma na području Grada Delnica u 2025. godini

26. Odluka o povodu prijedloga Župe Sv. Marije Magdalene Broda na Kupi i Župe Sv. Križa

Turke

27. Odluka o raspisivanju javnog natječaja za prodaju nekretnine u vlasništvu Grada Delnica

28. Odluka o promjeni namjene poslovnog prostora u Delnicama A. Starčevića 8 i 10,

prizemlje

29. Odluka o visini naknade za prijenos prava vlasništva na nekretnini kč.br.15433/60 k.o.

Delnice, odricanju od potraživanja od komunalnog doprinosa i bespovratnom

financiranju troškova priključenja na komunalnu infrastrukturu za izgradnju stambene

zgrade po Programu društveno poticane stanogradnje

Predsjednica konstatira da je jednoglasno sa 12 glasova usvojen dnevni red.

Materijali za navedene točke dnevnog reda dostavljeni su vijećnicima elektronskim putem.

Predsjednica Gradskog vijeća Ivana Pečnik Kastner poziva službenicu Nikolinu Ćuić Muhvić da vijećnicima izloži kratku kronologiju vezanu za prestanak mandata vijećnice Nataše Kozlice.

Nikolina Ćuić Muhvić: „ Dana 10. siječnja 2025. godine gospođa Nataša Kozlica e-mailom je obavijestila stručne službe da je 4. studenog 2024. godine promijenila prebivalište te ono više nije na području Grada Delnica. Temeljem čl.80 st.1 t.4 Zakona o lokalnim izborima članu predstavničkog tijela mandat prestaje ako mu prestane prebivalište s područja jedinice, danom prestanka prebivališta.

Sukladno navedenom vijećnici Nataši Kozlici prebivalište na području Grada Delnica prestalo je 4.studenog 2024. godine.

U međuvremenu je ista prisustvovala na tri sjednice Gradskog vijeća i to 6. studenog 2024. godine, 26. studenog 2024. te 18. prosinca 2024. godine.

Što se tiče odluka donesenih na tim sjednicama stručne službe provjerile su s koliko su glasova iste donesene te utvrdile da su sve pravovaljane oduzevši taj jedan glas, a sjednice, sukladnu mišljenju Ministarstva pravosuđa, uprave i digitalne transformacije zakonite.

Stručne službe su gospođi Nataši Kozlici uputile zahtjev za povrat sredstava za prisustvovanje sjednicama te za redovito godišnje financiranje, a sve sukladno čl. 17 Zakona o financiranju političkih aktivnosti izborne promidžbe i referenduma, te je ona navedena sredstva uplatila na račun Grada Delnica.

U 17:07 uzeta je kratka stanka na traženje vijećnika Ivana Piškora kako bi vijećnici dobili na uvid mišljenje Ministarstva o slučaju Nataše Kozlice koji im je na uvid dala savjetnica za lokalnu samoupravu i opće poslove Upravnog odjela gradske uprave za lokalnu samoupravu, društvene djelatnosti i opće poslove, Nikolina Ćuić Muhvić.

**Točka 1.**

Dana 4. studenog 2024. godine članica Gradskog vijeća, Nataša Kozlica promijenila je prebivalište te ono više nije na području Grada Delnica. Sukladno dokumentaciji zaprimljenoj u Upravnim tijelima Grada Delnica, Nataša Kozlica ušla je u Gradsko vijeće Grada Delnica s Kandidacijske liste grupe birača nositeljice Katarine Mihelčić, a prvi sljedeći na redu je Dražen Magdić iz Delnica .

Dana 17. ožujka 2025. godine pristigao je e-mail kojim gospodin Magdić odbija ovu dužnost i samim time slijedeći kandidat s Kandidacijske liste grupe birača nositeljice Katarine Mihelčić je vijećnik Boris Lozer .

Nakon toga je Predsjednica pročitala svečanu prisegu nakon čega je vijećnik Boris Lozer prisegnuo te istu potpisao.

Gradsko vijeće prima na znanje Rješenje o prestanku mandata člana Gradskog vijeća i početku obnašanja dužnosti člana Gradskog vijeća.

**Točka 2.**

Ravnateljica Dječjeg vrtića Hlojkica Delnice ispričala se zbog nedolaska na sjednicu budući da je na bolovanju.

Nije bilo uvodnog izlaganja.

U raspravi sudjeluje vijećnik Ivica Knežević.

Gradsko vijeće jednoglasno sa 12 glasova ZA prihvaća Prijedlog Odluke o upisu djece u Dječji vrtić Hlojkica u pedagoškoj godini 2025./2026.

**Točka 3.**

Uvodno izlaganje imala je savjetnica za pripremu i provedbu strateških i razvojnih dokumenata i programa Javne ustanove „Regionalna razvojna agencija Primorsko-goranske županije“, Mirjana Kovačić.

U raspravi sudjeluje Predsjednica Gradskog vijeća Ivana Pečnik Kastner.

Gradsko vijeće jednoglasno sa 12 glasova ZA donosi Odluku o usvajanju Zelenog plana Grada Delnica za razdoblje od 2024. do 2030. godine.

**Točka 4.**

Pod točkom 4. vijećnici su postavili ukupno 12 pitanja.

**Pitanje 1.**

**Ivica Knežević:** Ponavljam pitanje koje sam postavio na 34. sjednici Gradskog vijeća, aodgovorjoš nisam dobio.U centralnom Dnevniku HRT-a od 22. listopada 2024. čuo sam vijest da je otvorena dionica autoceste Zagreb-Sisak u dužini od 47 km i da će biti besplatna za sve korisnike. Postavio sam također pitanje po kojim kriterijima se pojedini dijelovi autoceste oslobađaju od obveze plaćanja naknade, a Gorani na istoj dionici koja prolazi kroz Gorski kotar do Županijskog središta, do Rijeke, nemaju pravo na besplatni prijevoz? Jednako tako sam svjestan da komunikacija sa nadležnim državnim tijelima ide vrlo sporo i ona je obično jednosmjerna i to od nas prema njima, najčešće odgovora nema ili dolazi sa neobjašnjivo kasnim rokom reagiranja. No volio bih barem čuti da je nešto poduzeto i da se čeka odgovor. Prošla je već četvrta sjednica od postavljenog pitanja, a ja niti Gradski vijećnici nismo dobili odgovor na to pitanje.

**Katarina Mihelčić:** Odgovor Vam ne mogu dati niti ja sada. Stručne službe će se očitovati po tom pitanju i dostaviti će Vam odgovor vjerojatno već sutra o svemu što je do sada poduzeto. Koliko ja znam sva pitanja koja dođu od strane vijećnika uglavnom se odgovaraju do iduće sjednice osim ako je neka izvanredna situacija. Možda je napravljena omaška, no čim ću imati informacije dobiti ćete odgovor.

**Ivica Knežević:** Samo još jedna opaska budući da je to pitanje od općeg interesa za sve građane Gorskog kotara. Obratiti ću se i medijima pa postaviti pitanje mogu li oni kroz svoje medije postaviti pitanje nadležnima zbog čega su neke kategorije građana u Hrvatskoj oslobođene od plaćanja cestarine, a neki koji spadaju u brdsko-planinski status koji regulira i poseban zakon na žalost nisu.

**Pitanje 2.**

**Davorin Klobučar:** Moje pitanje Gradonačelnici bilo bi vezano za dva kombija koja su kupljena iz donacije pokojne Janet Majnarich, a za potrebe Grada Delnica, odnosno Sportske zajednice. Rekao bih nešto prije toga. Često sam sudjelovao u razgovorima s gospodinom Vilimom Smiljanićem, apelirao sam ispred ureda za URH, ispred ureda za sport Grada Delnica o potrebi prijevoza. Kratko mi je u razgovoru gospodin Smiljanić rekao da je bio pokušaj njihov da se kupi autobus manjih dimenzija, ali da je to od strane gradske uprave odbijeno spomenuvši bivšeg gradonačelnika gospodina Ivicu Kneževića, da se nisu složili, te se išlo u nabavku dvakombija. Kada smo razgovarali postavio sam pitanje njemu kako je jedan kombi premalo. Ako zastupamo interese sporta Grada Delnica ispred Odbora za sport kažem odgovorno, jedan kombi nije ništa. Imamo sportske ekipe kao kolektivne sportaše koji će putovati na utakmice i minimalno trebaju biti dva kombija, a čak i to je premalo. Ako kompletna ekipa ide na natjecanje, nogometna, košarkaška dodavši k tome rukovodstvo i vodstvo, nije dovoljno. No dobro, kupilo se to što se kupilo i odlično. Sada me interesira konkretno pitanje, kada će u funkciju krenuti ti kombiji za potrebe sporta, jer takva je i bila korespondencija sa gospodom iz Kanade da će ići za sportske klubove? Kada će ići u korištenje? Tko će voditi? Tko će upravljati? Tko će odlučivati? Pitam to zbog sporta Grada Delnica. U subotu idemo na međunarodni košarkaši turnir u Sloveniju, putuje osamnaest igrača i da oba kombija uzmemo to nam nije dovoljno. Drugi klubovi će putovati negdje drugdje te me zanima tko će time rukovoditi?

**Katarina Mihelčić:** Hvala na pitanju, kombiji su u funkciju. Kada se radi o prijevozu bilo koje vrste ako imate prijevoz kao uslugu onda imate neke odgovornosti i obaveze koje kao prijevoznik morate zadovoljiti. Grad Delnice svakako ne može zadovoljiti te sve preduvjete jer prije svega nema vozača autobusa koji treba imati E kategoriju ako sam dobro zapamtila, dok za kombije koji su nabavljeni, dva kombija sa devet sjedišta, može voziti bilo koja osoba koja ima B kategoriju. Prema našem Pravilniku ne može voziti baš svaka osoba, nego osoba starosti najmanje 25 godina, 5 godina vozačkog iskustva te nema većih prometnih prekršaja. Postavili ste vrlo otvoreno pitanje, i to je ono o čemu se i na ulici razgovara koliko čujem. Kombi vozila predana su na upravljanje KTD-u Risnjak, oni će upravljati sa rasporedom. Definirani su prioriteti, te prioritet imaju djeca, ljudi koji odlaze na natjecanja viših kategorija, osobe s invaliditetom i onda naravno oni čiji zahtjev je došao ranije. Primjerice, KUD Delnice još u siječnju 2025.godine znao je da će ići na natjecanje određenog datuma i oni su predali zahtjev čim su kombiji došli tako da su oni stavljeni prvi u raspored. Nakon toga je došao zahtjev od nogometaša čiji zahtjev je jednako tako došao za razmatranje. Imali smo zahtjev od 138. brigade HV i od OGŠ Ive Tijardovića Delnice, no Glazbena škola nema odgovorne osobe koja bi vozila djecu, oni traže kombi s vozačem što mi nemamo. Kada vozite djecu morate zadovoljiti još neke dodatne posebne uvjete. Prije svega onaj koji prevozi djecu, a udruga je ili neka druga ustanova, mora imati suglasnost roditelja za taj prijevoz. Nije sve toliko jednostavno kako na prvu izgleda. Možda u praksi to izgleda tako da nečiji roditelj pokupi na vlastitu odgovornost tuđu djecu, međutim kada u vozilu koje je u vlasništvu pravne osobe vozite djecu ili odrasle osobe vi ste za njih odgovorni i to je ono o čemu svi zajedno moramo voditi računa. Postavilo se pitanje tko će snositi trošak registracije, kasko osiguranja vozila, popravka, drugih troškova koji će se pojavljivati. Za sada mi smo napravili sve police osiguranja i sve što je potrebno da se pokrije ona osnovna djelatnost, a ukoliko se napravi šteta ili dogodi neka šteta napravljena uslijed alkoholiziranog stanja krivicom vozača za to će odgovarati ili odgovorna osoba u udruzi koja je podnijela zahtjev ili sam vozač ukoliko je on skrivio nesreću. Isto vrijedi ukoliko vratite vozilo a da nije napunjen spremnik do kraja što je jedan od uvjeta, ili vratite zaprljan kombi, za to će također biti ispostavljen račun. Vozila su na raspolaganje udrugama, na njima možete vidjeti oznake našeg kraja. Zamolili smo djecu u produženom boravku da nacrtaju što je za njih njihov zavičaj, dali smo im neke smjernice, došlo je 24 crteža, a obzirom da stane samo manji broj odabrano je njih 12 kojima smo obilježili kombije uz oznaku da su financirani sredstvima iz ostavštine pokojne Janet Majnarich. Mislim da smo na taj način najbolje zahvalili onima koji su ih nabavili. To sigurno neće biti dovoljno. Dogoditi će se da će na isti datum putovati više klubova, a pritom će se voditi računa da ako nikada niste koristili vozila da vi imate prednost ili ukoliko je primjerice nogometni klub vozila koristio tri puta za redom, a četvrti puta kao košarkaši vi imate potrebu prijevoza, u tom slučaju imate vi prednost. Puno je stvari o kojima treba voditi računa, no ja sam izuzetno sretna da imamo prijevoz za naše najmlađe. Ne možemo voziti dvije nogometne ekipe, ali možemo voditi jednu sa svim stručnim osobama, uz dodatne automobile što je svakako bolje nego da se svi voze sa svojim vozilima. Apsolutno smo riješili jedan dio problema, a ukoliko se to pokaže kao dobra praksa, zašto nebi i mi kupili još dva kombija. Prvo želim vidjeti i osigurati da će naše udruge i svi korisnici preuzeti odgovornost za očuvanje tih kombija kako bi im omogućili dugotrajan rad i ostvarivanje predviđenog broja vožnji. Mislim da smo na taj način svakako smanjili trošak koji su udruge imale. Od udruga se očekuje da uplate naknadu od 20 eura za rezervaciju korištenja, a sve kako bi se pokrili minimalni troškovi koji nastaju uslijed korištenja kombija. Sporazum kojim će to biti regulirano trenutno je još u pisanom obliku budući ne znam da li su ga stigli dignuti ali bi trebao biti dostupan na stranicama KTD Risnjak. Vozila koja su jučer sudjelovala u akciji lijepljenja naljepnica, organiziranoj od strane obrta Magdalena, sada na najbolji način predstavljaju naš grad, te će biti na raspolaganju mladima, prijevoza starijih ljudi na izlete, prijevoza starih i nemoćnih ljudi pružajući im dodatne mogućnosti i podršku uz uvjet da se vozila vrate u stanju u kakvom su preuzeta.

**Davorin Klobučar:** Zahvaljujem na odgovoru. Samo da bude jasno da mogu kvalitetno obavijestiti sportske udruge kao i našu koja djeluje kao škola košarke Gorski kotar. Pisani zahtjev treba uputiti KTD Risnjak ?

**Katarina Mihelčić:** Pisanim zahtjevom potrebno je zatražiti kombije za željeni datum, uz navođenje broja osoba i svih potrebnih podataka, te uputiti zahtjev KTD Risnjak, koji će na temelju određenih kriterija odrediti daljnje korake.

**Davorin Klobučar:** U redu, hvala na odgovoru.

**Pitanje 3.**

**Ivan Piškor:** Poštovana Gradonačelnice, ispred sebe imam račune tvrtkeza čije usluge brojni građani tvrde da su pretplaćene. Danas sam ih preuzeo te ostao dosta šokiran o kojim se ciframa radi, a bojim se da će biti još gore kada dođu računi te tvrtke prema KTD-u Risnjak. Ovim putem želim Vas pitati ukoliko je stvarno tako kako građani pitaju da su usluge pretplaćene tko će snositi odgovornost za gubitak velike sume novaca iz našeg Proračuna?

**Katarina Mihelčić:** Nekako uvijek volite stajati iza grupe građana, pojedinaca, čudnih pitanja, insinuacija i sličnoga. Ja bih krenula odgovarati na pitanje natječaja za rekonstrukciju cesta koji se provode u sustavu javne nabave koji je dostupan ne samo diljem Hrvatske nego diljem Europe pa se može javiti tvrtka iz Turske, Njemačke i šire i ponuditi svoju cijenu. Ja osobno nisam osoba koja će reći koliko nešto košta. Cijenu određuje tržište i potrebe onoga što se trenutno radi. Ako imate neko bolje rješenje, potpuno sam otvorena za to. Međutim, do sada niste iznijeli konkretno prijedlog koji bi mogao biti bolji, niti ste sugerirali da bi nešto trebalo biti drugačije. Nisam stručna u tom području da mogu procijeniti jesu li ovi računi previsoki ili preniski. Uvijek nastojimo podržati poduzetnike s područja Grada Delnica i pružiti im prednost, bez obzira na vrstu tvrtke, ukoliko je to moguće. Naravno, ako postoje objektivni razlozi, poput zahtjeva javne nabave, onda, nažalost, nismo u mogućnosti odabrati lokalnog ponuđača. Međutim ono što ste insinuirali je vrlo neobično zato što kada imate organizaciju manifestacije poput Rika Festa, ili neku drugu koja okuplja 20 različitih umjetnika, to zahtijeva pažljivo planiranje i specifične tehničke postavke. Usluge koje koristimo mi koriste se i diljem Hrvatske i do sada nismo dobili gotovo nijednu primjedbu na kvalitetu usluge što mislim da je prije svega ogledalo usluge koju primamo. Oštećenje Proračuna ne dokazuje se na temelju toga je li neki račun bio previsok ili prenizak, već se utvrđuje ako su sredstva nepravilno unaprijed izdvojena ili pretplaćena za usluge ili proizvode koji nisu bili nužni ili opravdani. Nisam sigurna kako ćemo točno dokazati oštećenje Proračuna, jer nije jasno koji će biti konkretni koraci ili mehanizmi koje ćemo primijeniti. Taj dio zahtijeva angažman drugih osoba koje su odgovorne za te procese, dok je na nama da pravovremeno i kvalitetno pružimo uslugu koja se od nas očekuje. Naravno, uvijek postoje odstupanja, ali o tome se vodi razgovor i pregovara. U ovom trenutku drugi komentar ne bih imala.

**Ivan Piškor:** Počeo bih s komentarom da, kao što ste rekli, predstavljam određenu skupinu građana. Na kraju krajeva, svi mi predstavljamo neku skupinu građana, političke stranke ili one koji su nam dali glas. Vaša izjava mi, ipak, nije sasvim jasna. Zahvaljujem na odgovoru, a svoja ćemo rješenja ponuditi kada za to dođe pravo vrijeme. I dalje mi nije jasno ukoliko dođe do takvih situacija netko mora snositi odgovornost. Hoće li to određene institucije pokazati ili ne to je na njima, ali odgovornost mora postojati.

**Pitanje 4.**

**Igor Pleše:** Pomalo zaboravljena priča vezana je uz prostor vojnih skladišta V1. Ukoliko se ne varam još davne 2011. godine dana su na upravljanje Gradu Delnicama. Zadnja informacija koju ja imam je da je neki izviđački kamp bio tamo planiran. Ne znam u kojoj fazi je taj prostor, da li je vraćen Republici Hrvatskoj ili je i dalje u vlasništvu Grada Delnica i da li Grad Delnice ima kakve planove s tim prostorom?

**Katarina Mihelčić:** Rekla bih da su to predzadnje informacije koje Vi imate. Činjenica je da od trenutka kada je preuzet prostor dogodilo se nekoliko nespretnih i nesretnih okolnosti koju ste Vi mogli vidjeti kroz dokumentaciju koja Vam je bila dostupna. Za vrijeme kolege Ivice Kneževića rađena je čistka tog prostora kako bi se bolje vidjelo čime se raspolaže. Tamo se nalazi nekretnina koja je trenutno u lošem stanju, a prije mjesec dana je bio predstavnik Ministarstva branitelja koji je izjavio da bi to mogao postati šesti centar za branitelje Republike Hrvatske. Međutim, bit će potrebno još neko vrijeme da se to realizira, a ja čekam sastanak s ministrom kako bi saznali jesmo li među potencijalnim kandidatima. Lokacija je uz samu prometnicu, naselje je relativno blizu, a u okolini nema sličnog centra, što znači da bi naš centar mogao postati referentni ne samo za Grad Delnice, nego i za širi dio Republike Hrvatske. Prije toga, dogodilo se nekoliko nejasnih poteza, prvenstveno od strane Hrvatske željeznice, koje su uvrstile niskopodnu prugu ravno kroz središnji dio tih čestica. Naime, dvije čestice su bile uključene, a planirani novi koridor pruge trebao je prolaziti ravno kroz Petrol i našu turističko-društvenu zonu, da bi zatim nastavio prema skretanju za autoput. Zatražili smo mišljenje, u državnom planu nije bilo toga, bilo je u županijskom te smo zadnjim izmjenama Prostornog plana izbacili taj koridor van jer smatramo da narušava općenitu upotrebljivost same čestice. Čestica je kao takva prilagođena, odnosno zahvat u prostoru koji se odnosi na društvenu i na turističku namjenu urednije su ucrtani u Prostornom planu. Dobili smo dva upita koje ne smatram ozbiljnima, za izgradnju glampinga Tražili smo rješenje u obliku vrhunskih vila, poput onih u Hlevcima i sličnim naseljima. Dobili smo ponudu no u ovom trenutku nismo u stanju preuzeti obvezu i naručiti takav projekt zbog financijskog izdatka i žurnosti nekih drugih projekata koji se trebaju sada isprojektirati. Potencijala ima, nade ima. Čini mi se da bi situacija sa MORH-om mogla biti rješenje same priče, a samim time novi sadržaju, nova radna mjesta i novi stanovnici grada Delnice.

**Ivica Knežević:** Moram reagirati na dio odgovora. Budući da je prošlo puno vremena pa je moguće da se zaboravilo. Uzrok sječe ili čistke drveća nije bio da bi zemljište postalo vidljivo, već iz drugih razloga. Prema nalazu Hrvatskih šuma, utvrđeno je da je uzrok siječe prisutnost potkornjaka.

**Pitanje 5.**

**Josip Prelac:** Moje pitanje za Gradonačelnicu je vezano za naselje Belo gdje je prije više od mjesec dana propala cesta na mostu. Pošto je cesta od ŽUC-a da li imate kakvu informaciju kada će doći do sanacije?

**Katarina Mihelčić:** Koliko ja znam odgovor do danas nije došao. Kolegica Goranka Kajfeš može me ispraviti. Međutim, drugi tjedan ŽUC je u Delnicama pa ćemo saznati informaciju iz prve ruke.

**Pitanje 6.**

**Ivana Pečnik Kastner**: Poštovana Gradonačelnice, postaviti ću Vama pitanje, ne znam da li ćete znati odgovor. Ukoliko znadete pedijatrica koristi godišnji odmor i njena zamjena je ni bliže ni kraće nego na Pehlinu 52 km udaljenom od Delnica. Dok roditelji pronađu lokaciju te ordinacije prođe dosta vremena, a da k tome znamo i kakva je trenutna regulacija prometa u Rijeci. Zanima me zbog čega tako daleko naši roditelji sa svojom djecom odlaze kod pedijatra? Što se nije moglo naći neko bolje rješenje?. Zanima me samo hoće li, u slučaju da pedijatrica iz Pehlina ode na godišnji odmor, svi roditelji sa djecom morati dolaziti u Delnice na pregled?

**Katarina Mihelčić:** Pitanje Vam je vrlo zahtjevno. Tek smo uspjeli pronaći pedijatricu, a sada još i zamjenu. Nema vas puno u situaciji koja zahtijeva pedijatra, ali mi koji još uvijek trebamo pedijatrijsku skrb možemo reći da ako nije izuzetno hitno, čekat ćemo povratak pedijatrice s godišnjeg odmora ili bolovanja. Ako je situacija hitna, odlazimo u dežurnu ambulantu u Cambierijevoj ulici ili u bolnicu Sušak. To znači da, ako situacija nije alarmantna i ne zahtijeva hitnu intervenciju, radije biramo hitnu službu nego pedijatricu koja je trenutno zamjena na Pehlinu. To je i moje osobno iskustvo. Moram naglasiti da se stalno vraćamo na ovu temu i ponavljamo iste razgovore, a ključno pitanje ostaje neriješeno. S pedijatrijskim uslugama ćemo se već snaći, a ako bude potrebno, obratit ćemo se hitnoj službi. Međutim, problem leži u tome što naši liječnici odlaze u mirovinu za dvije ili tri godine, a za njihovu zamjenu nema adekvatnih rješenja. Trenutno se nalazimo u situaciji gdje, kada liječnici odu, ne znam kako ćemo pronaći odgovarajuće zamjene. Pitanje vezano uz Dom zdravlja svakako zaslužuje našu pažnju i ako ćemo o tome ponovno razgovarati, smatram da bi bilo korisno pokrenuti temu kadrovske problematike i budućnosti zdravstvene skrbi na jednom od narednih gradskih vijeća. U sljedećih pet godina važno je osigurati održivost zdravstvene usluge, jer iako smo do sada uspješno uspjeli izvući, postoje izazovi. Nedavno smo imali sreću što je pedijatrica naposljetku stigla nakon četiri godine, a zamjene za umirovljene pedijatre bile su odlične, posebno jedan koji je, nažalost, preminuo, dok se nadamo da će drugi i dalje biti aktivan. Bili su izvrsni, i svi smo bili iznimno zadovoljni njihovim radom. Isto vrijedi i za prethodnicu, doktori su imali izvrsne odnose s pacijentima i ljudi i dalje dolaze sa svojom djecom jer su bili izuzetno dobri. Nadam se da će se i ovaj problem riješiti. Možda bi rješenje bilo pronaći zamjenu bliže, primjerice u Čavlima, kako bi se izbjeglo putovanje na dalja mjesta. O ovoj temi bi trebalo ozbiljno razgovarati i poslati ćemo dopis Domu zdravlja kako bi se vodilo računa o budućnosti zdravstvene skrbi. Čini mi se također da se u nekim slučajevima kolege međusobno dogovaraju o zamjenama, kao što to ima slučaj s mojom liječnicom, koja je, čini se, u dogovoru sa svojom kolegicom.

**Pitanje 7.**

**Ivica Knežević:** Prošle godine bili smo svjedoci strašne tragedije u Novom Sadu. Nakon toga, saznao sam iz vijesti da se urušio zid bazena u izgradnji u Zagrebu. Kasnije sam čitao o nagibu zida u jednoj novogradnji, koji je nastao kao dio izgradnje nove zgrade. A nedavno smo slušali i čitali i bili svjedoci urušavanja dijela fasade na novoizgrađenom dijelu Dječjeg vrtića Hlojkica u Delnicama. Ne bih želio biti negativni prorok, a još manje loš i zao glasnik. Sa svog balkona imao sam priliku svjedočiti nečemu što je, čini se, jedinstven slučaj u Gorskom kotaru, izlijevanju betonskog krova na našem novom vrtiću. Nemam ništa protiv toga ako je takva odluka donesena; projektant je to tako zamislio, a oni koji su odlučivali o projektu složili su se s tim. No, zabrinjava me sljedeće. Nakon što sam se raspitao, dobio sam vrlo konkretan odgovor da se ovakvi veliki betonski zahvati obično izvode u Dalmaciji na temperaturama od +5 do +8 stupnjeva Celzija. Naše krovne podloge izlijevane su pri temperaturama od +40 stupnjeva, u iznimno vrućim uvjetima. Pitanje je hoće li, a nadam se da hoće, oni koji će obaviti tehnički prijem i izdati uporabnu dozvolu, osigurati dovoljno sigurnu garanciju da pod teškim teretom dvaju dijelova krova, nitko ne će stradati u ovoj našoj novoj ustanovi? Ponovno, ne želim biti zloguki prorok, ali s obzirom na to kako se lako ruše dijelovi fasade, nisam stručnjak, laik sam, nisam građevinski inženjer, ali volio bih dobiti jamstvo od onih koji su za to stručni da kažu kako je ovaj objekt siguran, te da djeca, odgajatelji i sva ostala osoba koja treba boraviti u ovoj ustanovi, mogu sigurno ući u nju.

**Katarina Mihelčić:** Vaše pitanje je zaista nezahvalno. Prvo, spomenuli ste da ste čuli kako se srušio dio fasade, što jednostavno nije točno. Radi se o ispranoj boji s fasade, što nije isto. No, razumijem da ste željeli ukazati na širu situaciju koja se događa diljem svijeta, a koju ćemo svi nastojati izbjeći, jer nitko ne želi tragediju poput toga, a posebno ne u našem gradu, Delnicama. Onaj tko je projektirao vrtić, trebao bi odgovorno stajati iza svog projekta, s obzirom na to da je nacrt izrađen i ovjeren njegovim potpisom. Nadzor koji je pratio radove također je za to dobio naknadu i odgovara za ono što je potpisao. Stručne službe koje će provoditi tehnički pregled moraju isto tako obaviti svoj posao kvalitetno, jamčeći da je sve provedeno prema pravilima struke i potrebnim standardima. S naše strane, učinili smo sve što je bilo u našoj moći kako bi proces tekao u skladu s pravilima struke. Nisam građevinac, pa ne mogu reći što treba biti, a što ne, ali moram poštovati upute ovlaštenih stručnjaka. Trenutno, ono što možemo učiniti je da svi oni koji su sudjelovali u projektiranju, izgradnji i nadzoru radova, odrade svoj posao onako kako su za to odgovorni i kako su za to primili naknadu. Trebaju voditi računa o tome da građevina, posebno ova, mora ispunjavati uvjete za dugovječnost, prosječni vijek trajanja zgrade je 56, 60, 70 godina. Tko može jamčiti da će to tako biti? Možda najbolje zna onaj koji je projektirao i izgradio ovu zgradu. Kao naručitelji, ispunili smo svoje obveze, a sve ostalo što spominjete, ostaje da se vidi što će pokazati daljnje provjere i inspekcije.

**Ivica Knežević:** Žao mi je ako ste Vi osobno stekli dojam da sam prozivao nekoga od stručnih službi Grada. To svakako nije bila moja namjera. Ne smatram da je Grad odgovoran za praćenje zanatskih i tehnoloških uvjeta koji prelaze domenu rada stručnih službi, a ovakav složen zadatak sigurno spada izvan njihove nadležnosti. Na Vašem mjestu, postavio bih pitanje onima koji su izvodili radove, kako bi jasno odgovorili je li uobičajeno da se armiranobetonska deka izlijeva na temperaturama od +40 stupnjeva Celzija.

**Ivan Piškor:** Poštovana gradonačelnice. Ako Vam je netko rekao da boja s fasade može otpasti, želim napomenuti da to nije točno. Naime, boja je integrirana u samu fasadu, te jedino što može otpasti je fasadni sloj. Fasada i boja se ne nanose odvojeno. Stoga Vas molim da provjerite informacije koje su Vam prenesene, jer smatram da su to netočne tvrdnje. Svaka osoba koja posjeduje osnovno znanje ove struke svjesna je da ne postoji nikakva veza između te dvije komponente. Također, podržavam inicijativu gospodina Kneževića jer, ponavljam, boja ne može otpadati, jedino može otpadati fasada, jer je boja sastavni dio fasade.

**Katarina Mihelčić:** Iako se bavite tim poslom i imate više stručnosti, kada govorim o fasadi, mislim na sve slojeve, a ne samo na završni sloj koji se postavlja na podlogu. Slojevi ispod tog završnog sloja nisu otpadali, nego je problem u tom završnom sloju. Razmišljala sam o tome, a ne o svim slojevima koji čine kompletnu gradnju. Toliko o tome da nisam stručna. S druge strane, angažirali smo statičara koji će provjeriti situaciju, i on je dao svoje mišljenje te naveo što treba doraditi. Sve što je on spomenuo, mi smo proveli. Ako postoji neka situacija koja bi mogla biti neželjena, ne želim o tome razmišljati u ovom trenutku. Svi znamo za koga i za što se ovo gradilo, građevina izgleda dobro, a prostori unutar nje bit će pristojni i na raspolaganju. Samo čekam tehnički pregled i eventualne stavke koje će možda trebati doraditi, jer to i očekujem. Što se tiče samog tijeka projekta, bilo je i boljih rješenja, no kada dobijete sredstva od države, poput pola milijuna eura koje morate uložiti u određenim rokovima prema već postojećim projektima, teško je raditi drugačije varijante unutar tih rokova i sami odustati od situacija koje su već bile ugovorene.

**Pitanje 8.**

**Igor Pleše:** Činjenica vezana za dječji vrtić Hlojkica glasi, iznutra je sve u redu. Ja imam informacije i fotografije da s južne strane probija voda ispod prozora. Isto tako bih Vas pitao za kotlovnicu da li mi možete objasniti što je sa kotlovnicom čisto tako da imam i tu informaciju? I isto tako bih pitao ovih pola milijuna eura što ste spomenuli to nam je pojelo rast troška. U međuvremenu ste imali više dodatnih nabava tako da je vrtić došao sada na nekakvih milijun i 800 tisuća eura ako se ne varam?

**Đulio Jusufi:** Radi se o iznosu od milijun i 400 tisuća eura.

**Igor Pleše:** Znači radi se o iznosu od milijun i 400 tisuća eura. Jednostavno nam je s tim dodatnim troškovnicima „pojelo“ to što nam je dala država.

**Katarina Mihelčić:** Rekla bih da nam je vrijeme „pojelo“ projekt. Naime, kad se vrtić projektirao, prva procjena bila je oko 4 i pol milijuna eura, a kroz nabavu i druge postupke došli smo do drugih iznosa. Međutim, to nije krivica Grada ni moja, već rezultat tijeka vremena i okolnosti koje su nastale nakon potresa, kao i rasta cijena uslijed snažnog utjecaja građevinskih lobija. Što se tiče pitanja o vodi koja curi ispod prozora, da, prozori nisu još uvijek uštelani. Moje mišljenje je da još neke stvari treba doraditi. Jučer smo, na primjer, utvrdili popravke koji se moraju obaviti prije tehničkog pregleda. Imali smo slične situacije i na fasadi koju smo radili, kao i na Tržnici, pa se još uvijek nosimo s nekim problemima koji se rješavaju. Na svakom projektu uvijek se dogodi nešto što treba ispraviti. Što se tiče kotlovnice, kada radite projekt, ne možete točno odrediti marku dizalice topline, već samo reći da vam je potrebna dizalica topline. No, na nabavi se može nabaviti dizalica koja je jednako kvalitetna, ali možda s malo drugačijim kapacitetima. U ovom slučaju, jedan od bojlera mora biti smješten u drugoj prostoriji. Bilo je pitanja hoćemo li ga staviti na tavan ili na neku drugu poziciju, ali kako bismo ubrzali i pojednostavili izvedbu, odlučili smo ga postaviti u prostoriju koja je bliže cijeloj strojarnici, kako bi osoba koja njome upravlja bila u blizini. Taj bojler će biti ograđen vizualno kako ne bi ometao prostor, a neće ni utjecati na funkcioniranje sanitarnog čvora jer ima dovoljno prostora. U projektu nije bilo predviđeno postavljanje tipkala za puštanje roditelja. Prema novim standardima, budući da će nadzor biti prisutan u svim prostorijama, morali smo napraviti dodatne prilagodbe. Postoje i određene stvari koje su odstupale od prvotnog plana i koje se još uvijek rješavaju, uključujući i ovo. Vjerujem da će, kada nove prostorije počnu funkcionirati, svi biti zadovoljni s rezultatima. Kao što ste spomenuli, u troškovniku nije bila predviđena oprema. Oprema je uključena u prijedlog rebalansa i prijavljena na natječaj Ministarstva znanosti i obrazovanja. Neke stvari polako dolaze do svog kraja, a dio opreme je već stigao. Oprema se ne bi postavljala da stvari nisu usklađene i dovršene kako treba. Kolega Piškor, koji je stručan u fasaderskim i ličilačkim radovima, možda bi imao primjedbe, a vjerojatno bih ih i ja imala kada bih detaljno pregledala svaki kutak. No, nama je najvažnije da na tehničkom pregledu stručne službe koje će obaviti pregled potvrde da je sve u redu. To je njihov zadatak, a na nama je da upozorimo na sve situacije i nedostatke koje smo primijetili, što smo, naravno, i učinili.

**Đulio Jusufi:** Ispričavam se na pogrešci, kolegica mi je rekla da situacija još nije okončana, tako da će iznos biti milijun i 550 tisuća eura. Dostavit ćemo Vam točan iznos čim bude finalizirano.

**Johan Klarić:** Javna nabava je izazov za sve nas koji se njome bavimo, a jednako vrijednost također predstavlja problem. Samo želim napomenuti da ako izvođač mora ponuditi jednaku vrijednost, a pri tome je pogriješio u kalkulaciji, npr. ponudio nešto što ne stane u predviđeni prostor, to je njegov problem. Investitor ne može utjecati na povećanje cijene zbog pogreške izvođača u njegovoj kalkulaciji. Vi ste imali projekt, smještaj kotlovnice. On je imao na uvid u nabavi da nudi to za taj prostor. Ako je on u svojoj kalkulaciji ponudio nešto što manje košta, a zauzima više prostora to je njegov problem.

**Katarina Mihelčić:** Nismo platili više, samo je stavio jedan kotao lijevo.

**Goranka Kajfeš:** Prestao se proizvoditi kotao koji je ponuđeni ostao je takav po tim dimenzijama.

**Johan Klarić:** Mogao je naći takav koji se proizvodi.

**Katarina Mihelčić:** Ne proizvodi se više isto kao i paneli.

**Johan Klarić:** Ništa ne smije utjecati na promjenu koja bi, ne daj Bože, mogla dovesti do izmjene projekta, građevinskih dozvola ili financijskih uvjeta.

**Pitanje 9.**

**Davorin Klobučar:** Moje drugo pitanje bilo bi na temu odlagališta smeća, divljeg deponija. Zanima me da li je Grad Delnice nešto učinio obzirom da je bio rok za prijavu lokacija divljih odlagališta do 10. ožujka 2025. godine prema Fondu za zaštitu okoliša? Da li je Grad Delnice, a znajući da na području Grada Delnica imamo takva odlagališta, da li je što učinio po tom pitanju?

**Katarina Mihelčić:** Nažalost, unatoč našim naporima i petom pozivu, situacija se nije promijenila. Evo zašto. Tijekom posljednje tri godine, kolega Tibor i ja smo se trudili prijaviti divlja odlagališta, uključujući jedno u Zalesini, čije su količine otpada, prema procjenama, brojile tisuće tona, a također i odlagalište u Brodu na Kupi. Tu je još jedno na Velikom Vodenjaku, za koje je potreban angažman HGSS-a. Prvi uvjet za sanaciju takvih odlagališta jest da zemljište bude u vlasništvu jedinice lokalne samouprave ili države, što, nažalost, nije čest slučaj. Ako je zemljište u privatnom vlasništvu, vlasnici su odgovorni za sanaciju odlagališta, bez obzira na to tko ga je stvorio. Drugi uvjet za sanaciju većih odlagališta, poput onog na Sović Lazu, jest posjedovanje projektne dokumentacije koja je, koliko znam, koštala značajnu svotu, a možda bi to mogao potvrditi kolega Johan Klarić. Osim toga, potrebno je osigurati sredstva i već ishođenu građevinsku dozvolu, što u nekim slučajevima nije moguće jer nismo isključivo jedini vlasnici tih parcela. Što se tiče vašeg pitanja o tome je li Grad poduzeo nešto, od 1. travnja 2025. godine planiraju se izmjene u ovlastima komunalnih redara. Na javnom savjetovanju vjerojatno će biti predloženo povećanje kazni za osobe koje odlažu otpad u prirodi. Nažalost, primjeri divljih odlagališta koje smo primijetili tijekom zime poput dva ormara pokraj Konzuma, frižidera na ugibalištu blizu potoka u blizini Bakarčevog slapa, te kućnog namještaja i frižidera na groblju u Zamostu Brodskom samo potvrđuju koliko je problem ozbiljan. Jedna od naših strategija za borbu protiv divljih odlagališta bit će upravo povećanje kazni. Što se tiče sanacije odlagališta na našim parcelama, nastojat ćemo osigurati potrebnu dokumentaciju, no zbog kratkog vremenskog roka to nije bilo moguće do sada.

**Davorin Klobučar:** Odgovor je općenit i nedovoljno specifičan, te nisam zadovoljan odgovorom. Naime, radi se o opće poznatom divljem odlagalištu na području Gustog Laza, u blizini nelegalnog naselja gdje živi određeni broj hrvatskih državljana, većinom romske nacionalnosti, ali i Hrvata. Jasno sam naveo sve relevantne informacije, uključujući činjenicu da je gotovo sigurno da je većina te parcele u vlasništvu Republike Hrvatske. Unatoč tome, ništa se nije poduzelo. Iako je Grad Delnice pokrenuo prijavu, odlagalište i dalje nije prijavljeno Fondu za zaštitu okoliša niti je započeo postupak koji bi omogućio sanaciju tog područja. Stanovnici Kupske doline već dulje vrijeme trpe neizdrživo stanje, gomila se otpad svih vrsta, a dim koji izlazi s deponija postaje ozbiljna prijetnja zdravlju, jer ima karcinogene učinke. Zbog toga molim Grad Delnice da poduzme konkretne mjere i uputi prijavu Fondu za zaštitu okoliša te da pokrene postupke koji će zaustaviti daljnje širenje ove ekološke prijetnje. Stanovnici ovog kraja zaslužuju živjeti u zdravom i sigurnom okruženju, a ne da budu prepušteni ovoj katastrofalnoj situaciji. Pored toga, već smo pokrenuli prijavu prema građevinskoj inspekciji Inspektorata Republike Hrvatske, na moju inicijativu. Iako je Grad Delnice reagirao, situacija na terenu ostaje nepromijenjena. Poslao sam požurnicu inspektoratu, međutim, do sada nisu poduzeti konkretni koraci. Apeliram da se ubrza postupak i da inspektorat izađe na teren. Također, prijavljujem gradnju nelegalnih objekata, koji samo dodatno pogoršavaju stanje. Udruga Kupa uskoro organizira svoju 20. međunarodnu ekološku akciju, na kojoj će sudjelovati 300 ekologa. Radit ćemo na očuvanju rijeke Kupe i njezine obale, no unatoč našim naporima, na istom tom području i dalje se nastavlja ilegalno odlaganje otpada. Pozivam Grad Delnice da pokaže odgovornost, poduzme konkretne korake i prijavi ovu situaciju inspektoratu, kao i Fondu za zaštitu okoliša. Potrebno je hitno djelovati kako bismo spriječili daljnje zagađivanje i pogoršanje uvjeta života za ljude koji tu žive i koji žele napredak, bolji život i zdraviju okolinu.

**Pitanje 10.**

**Ivan Piškor:** Imam jednu molbu prije nego postavim novo pitanje. Naime, želio bih se osvrnuti na neodgovoreno pitanje s 36. sjednice Gradskog vijeća, u kojem sam postavio pitanje vezano za tvrtku KTD Risnjak. Ljubazno Vas molim da mi pružite informacije o tome tko je sudjelovao u evaluaciji kandidata za novu poziciju direktora ili direktorice, koji je bio način i proces odabira, te tko je donio konačnu odluku o izboru nove direktorice? Tada ste mi odgovorili da će odgovor biti dostavljen u pisanom obliku kako ne bi došlo do greške. Međutim, nisam siguran je li odgovor poslan putem Hrvatske pošte, pa mu je možda trebalo četiri mjeseca da stigne, ili ste ga možda poslali golubom pismonošom. U svakom slučaju, volio bih dobiti odgovor na to pitanje. Sada se želim osvrnuti na konkretno pitanje. S obzirom na to da se bliži proljeće, a s njim i turističke aktivnosti na području Grada Delnica, želio bih naglasiti kako je planinarenje jedina turistička grana koju imamo, a koju nam priroda i dragi Bog podarili. Gorski kotar obiluje prekrasnim prirodnim lokacijama koje naši planinari i turisti mogu posjetiti. Stoga bih Vas ljubazno zamolio da uspostavite kontakt s nadležnim predstavnicima Hrvatskih šuma kako bi se utvrdilo stanje planinarskih puteva. Naime, važno je provjeriti u kojem su stanju ti putevi te, ukoliko je potrebno, poduzeti čišćenje ili obnovu kako bi naši planinari i turisti mogli sigurno doći do ključnih prirodnih ljepota Gorskog kotara.

**Katarina Mihelčić:** Dobiti ćete odgovor.

**Pitanje 11.**

**Igor Pleše:** Nedavno je svečano otvoren plinovod Zlobin-Bosiljevo. Dobio sam primjedbe dosta građana i dosta fotografija vezano uz stanje u kojem su ostavljene prometnice i dijelovi na području Grada Delnica. Prije svega mislim na nogostup u Lučicama. Navodno da je tamo dosta oštećen nogostup na više mjesta, županijska cesta. To nije naša odgovornost ali ipak ju naši ljudi koriste, imaju vikendice, u lošem stanju je, oštećena je od tunela u Grabnju u duljini od nekih 400 m i navodno da su neka oštećenja na makadamskom putu iza trgovačkog centra Konzum. Zanima me da li je Grad kontaktirao izvođače tih radova jer oni su koliko sam ja informiran od pročelnice bili dužni vratiti svu infrastrukturu u prvobitno stanje, a prema informacijama od danas oni to nisu učinili? Molim odgovor od Vas ili od pročelnice.

**Katarina Mihelčić:** Komuniciramo s njima, iako nije redovito, ali ipak održavamo kontakt. Prije ovog tjedna, kada je bilo izrazito kišno razdoblje, rekli su da će krenuti na teren i završiti popravke koji su još ostali. Vjerujem da su ih vremenski uvjeti spriječili da to izvedu. Mi smo svjesni što treba popraviti, a sanacija uključuje i Dedin te druga naselja. Čak i unutar naše organizacije radovi nisu potpuno završeni jer smo čekali da oni dovrše svoje. Radovi se polako privode kraju, no sanacija još uvijek nije izvršena u segmentu koji očekujemo. Zatražit ćemo od njih pisani odgovor kada će to točno biti obavljeno.

**Pitanje 12.**

**Ivana Pečnik Kastner:** Moje pitanje odnosi se na ostavinu pokojne Janet Majnarich. U posljednjih godinu dana primjećujemo značajna ulaganja na području Grada Delnica iz te ostavine. Zanima me, budući da je novac ostavljen Gradu Delnice, imate li informaciju o tome koliko je još tih sredstava na raspolaganju? Također, da li ste u kontaktu s osobama koje upravljaju tom ostavinom, i kakve su njihove daljnje namjere u vezi s ulaganjem tih sredstava? Možda bi bilo dobro razmisliti o tome da se jedan dio tih sredstava usmjeri na izradu monografije Grada Delnica, budući da iz ostavine već financiramo knjige. Možda bi to bila dobra prilika da se osigura trajni znak ovih sredstava u našoj zajednici.

**Katarina Mihelčić:** Nažalost, nemamo točan podatak o preostalim sredstvima. Međutim, vjerujem da će kolega Pleše, koji često komunicira s gospodinom Smiljanićem, moći dati dodatne informacije. Nedavno mi je poslao e-mail, a zvao me i u subotu. Grad može dati podatke o investicijama koje su prošle kroz našu administraciju, te ćemo te informacije rado dostaviti. Također, vjerujem da će kolega Pleše dati informacije o komunikaciji s udrugama i ustanovama. Grad je prošle godine zatražio da se sufinancira jedan dio knjige o nogometu, ali još nismo dobili odgovor, koliko ja znam. Molim kolegu Plešu da podsjeti gospodina Smiljanića na tu obvezu, kako ne bi ostala otvorena. Također, župan je na posljednjoj skupštini spomenuo da će u naslijeđe novoj skupštini županijskog vijeća ostaviti mamograf, i vjerujem da će svi sudionici idućeg Gradskog vijeća Grada Delnica, kao i Skupštine PGŽ, inzistirati na tome. Kolega Pleše je često bio u kontaktu i sa Županijom i s upraviteljima ostavine, te mislim da bi to mogla biti tema koju bismo svakako trebali potaknuti kako bi se taj dio riješio. Vi ste to pitanje postavili na Županijskoj skupštini nekoliko puta, i želim da se sredstva iz ostavine pokojne Janet Majnarich i dalje koriste za projekte od značaja za građane. Pokojna Janet Majnarich je 2001. godine ostavila sredstva za izgradnju doma za psihički bolesne osobe, a 25 godina kasnije tek imamo tu ustanovu. Kao što je kolega Pleše spomenuo, ogromni iznos sredstava je potrošen tijekom tih godina, a mnoge stvari mogli smo završiti na vrijeme. Također, zamolili smo da se jedan dio opreme za dječji vrtić Hlojkica sufinancira iz ove ostavine, jer smatramo da je to pozitivna inicijativa. Proveden je postupak javne nabave, a obavijestit ćemo ih kada bude potrebno. Svi relevantni podaci biti će dostupni i objavljeni u sljedećem broju Besejde.

U 18:35 sati postavljena su sva vijećnička pitanja te se prelazi na slijedeću točku dnevnog reda.

**Točka 5.**

Uvodno izlaganje imala je gradonačelnica Katarina Mihelčić.

U raspravi sudjeluju vijećnici Igor Pleše i Ivica Knežević.

Gradsko vijeće sa 8 glasova ZA, 3 glasa PROTIV i 1 glasom SUZDRŽAN donosi I izmjene i dopune Proračuna Grada Delnica za 2025. godinu.

**Točka 6.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 9 glasova ZA i 3 glasa PROTIV donosi I izmjene i dopune Programa građenja komunalne infrastrukture u 2025. godini.

**Točka 7.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 9 glasova ZA i 3 glasa PROTIV donosi I izmjene i dopune Programa održavanja komunalne infrastrukture u 2025. godini.

**Točka 8.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 9 glasova ZA i 3 glasa PROTIV donosi I izmjene i dopune Odluke o namjenskom trošenju komunalne naknade u 2025. godini.

**Točka 9.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće sa 9 glasova ZA i 3 glasa PROTIV donosi Izmjene i dopune Programa Javnih potreba u sportu Grada Delnica za 2025. godinu.

**Točka 10.**

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o izmjenama Odluke o socijalnoj skrbi.

**Točka 11.**

Nije bilo uvodnog izlaganja.

U raspravi sudjeluju vijećnik Ivica Knežević i gradonačelnica Katarina Mihelčić.

Predsjednik Komisije za Statut, Poslovnik i normativne akte i vijećnik Ivica Knežević podnio je Amandman na Odluku o izmjenama i dopunama Odluke o načinu obavljanja komunalnih djelatnosti koji se prihvaća te postaje sastavni dio akta.

Gradsko vijeće jednoglasno sa 12 glasova ZA donosi Odluku o izmjenama i dopunama Odluke o načinu obavljanja komunalnih djelatnosti.

**Točka 12.**

Nije bilo uvodnog izlaganja.

Nije bilo prijave vijećnika za raspravu.

Predsjednik Komisije za Statut, Poslovnik i normativne akte i vijećnik Ivica Knežević podnio je Amandman na Odluku o izmjenama i dopunama Odluke o dimnjačarskoj službi koji se prihvaća te postaje sastavni dio akta.

Gradsko vijeće jednoglasno sa 12 glasova ZA donosi Odluku o izmjenama i dopunama Odluke o dimnjačarskoj službi.

**Točka 13.**

Nije bilo uvodnog izlaganja.

U raspravi sudjeluje vijećnik Ivan Piškor.

Gradsko vijeće jednoglasno sa 12 glasova ZA donosi Odluku o dodjeli javnog priznanja Nagrade za životno djelo u 2025. godini Miljenku Balenu za sudjelovanje u raznim sferama sportskog i društvenog života Grada Delnica, iznimne vojne karijere te doprinosa u boljitku života braniteljske populacije.

**Točka 14.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Godišnje nagrade u 2025. godini Tanji Jakovac za nesebičan volonterski doprinos zajednici kroz podršku, razumijevanje i savjetodavni rad te unaprjeđenje socijalnih usluga Grada Delnica.

**Točka 15.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Povelje u 2025. godini Dobrovoljnom vatrogasnom društvu Delnice za 150 godina djelovanja i aktivnog rada.

**Točka 16.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Povelje u 2025. Šahovskom klubu „Delnice“ za 70 godina djelovanja i aktivnog rada.

**Točka 17.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Povelje u 2025. Udruzi umirovljenika Grada Delnica za 70 godina djelovanja i aktivnog rada.

**Točka 18.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Povelje u 2025. Hrvatskom planinarskom društvu „Petehovac“ Delnice za 60 godina djelovanja i aktivnog rada.

**Točka 19.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Povelje u 2025. Društvu uzgajatelja malih životinja „Pajdaš“ Delnice za 40 godina djelovanja i aktivnog rada.

**Točka 20.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Povelje u 2025. Lovačkoj udruzi „Vidra“ Turke za 30 godina djelovanja i aktivnog rada.

**Točka 21.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o dodjeli javnog priznanja Povelje u 2025. Udruzi Wondernature za 20 godina djelovanja i aktivnog rada.

**Točka 22.**

Uvodno izlaganje imala je gradonačelnica Katarina Mihelčić.

U raspravi sudjeluje vijećnik Johan Klarić.

Gradsko vijeće jednoglasno sa 12 glasova ZA donosi Odluku o izradi izmjene i dopune Prostornog plana uređenja Grada Delnica.

**Točka 23.**

Nije bilo uvodnog izlaganja.

U raspravi sudjeluje vijećnik Ivica Knežević.

Gradsko vijeće jednoglasno sa 12 glasova ZA donosi Analizu sustava civilne zaštite na području Grada Delnica u 2024. godini.

**Točka 24.**

Ravnateljica Gradske knjižnice Janet Majnarich, Indira Rački Joskić ispričala se zbog nedolaska na sjednicu budući da je na bolovanju.

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA prima na znanje Izvješće o realizaciji Godišnjeg plana i programa rada Gradske knjižnice Janet Majnarich u 2024. godini.

**Točka 25.**

Uvodno izlaganje imala je gradonačelnica Katarina Mihelčić.

U raspravi sudjeluje Predsjednica Gradskog vijeća Ivana Pečnik Kastner, gradonačelnica Katarina Mihelčić, vijećnici Davorin Klobučar i Ivica Knežević.

Gradsko vijeće jednoglasno sa 12 glasova ZA donosi Program poticanja i razvoja turizma na području Grada Delnica u 2025. godini.

**Točka 26.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o povodu prijedlogu Župe Sv. Marije Magdalene Broda na Kupi i Župe Sv. Križa Turke.

**Točka 27.**

Nije bilo uvodnog izlaganja.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o raspisivanju javnog natječaja za prodaju nekretnine u vlasništvu Grada Delnica.

**Točka 28.**

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o promjeni namjene poslovnog prostora u Delnicama A. Starčevića 8 i 10, prizemlje.

**Točka 29.**

Uvodno izlaganje imala je gradonačelnica Katarina Mihelčić.

Nije bilo prijave vijećnika za raspravu.

Gradsko vijeće jednoglasno sa 12 glasova ZA donosi Odluku o visini naknade za prijenos prava vlasništva na nekretnini kč.br.15433/60 k.o. Delnice, odricanju od potraživanja od komunalnog doprinosa i bespovratnom financiranju troškova priključenja na komunalnu infrastrukturu za izgradnju stambene zgrade po Programu društveno poticane stanogradnje.

Predsjednica konstatira da je ovime dnevni red iscrpljen te zaključuje sjednicu u 19,25 sati.

**Zapisnik napisala tajnica gradonačelnice**  **Predsjednica**

Marija Crnić Grgurić Ivana Pečnik Kastner

KLASA: 024-03/25-01/02

URBROJ: 2170-6-50-1-25-5

U Delnicama, 19. ožujka 2025. godine